
חשד להרעלת בעלי חיים בפארק הירקון


היו"ר מירב בן ארי:

טוב, אני מנהלת את הדיון של ועדת החינוך, התרבות והספורט. אחליף את חבר הכנסת מרגי. היום 20 בנובמבר 2018, י"ב בכסלו התשע"ט. הנושא הוא חשד להרעלת בעלי חיים בפארק הירקון. 

מי יזם את הדיון, אתם?

דורון מרגוליס:

אנחנו פעילים חברתיים וחובבי טבע שרואים את מה שקורה שם. היינו בוועדה הקודמת שהייתה לפני - - - 

היו"ר מירב בן ארי:

מאיזה ארגון אתם?

דורון מרגוליס:

לא ארגון ספציפי. 

היו"ר מירב בן ארי:

אוקי, בבקשה. מי מרעיל את התנים?

דורון מרגוליס:

אנחנו פתחנו קבוצה של פעילים שומרי פארק הירקון. מי מרעיל את התנים? ממש לשים אצבע, אנחנו לא יודעים, אבל יש לנו הרבה פעילים שמסתובבים שם ומתעדים פעילויות שהן מאוד מחשידות, שיש שם איזו הרעלה מכוונת. זה יכול להיות או הרשויות באיזושהי צורה או דיירים קרובים בשכונות שחוששים מהתנים שמחפשים מזון ונכנסים לשכונות שלהם או כל דבר אחר.

היו"ר מירב בן ארי:

אוקי, אבל אתה לא יודע ספציפית מי.

דורון מרגוליס:

ספציפית, לא.

היו"ר מירב בן ארי:

זאת מצגת?

דורון מרגוליס:

זאת מצגת. במצגת עברנו גם על הרקע, על מה שקורה בפארק. קודם כול הצגנו את עצמנו, שאני אעשה את זה בקצרה בשתי דקות. 

אנחנו קבוצה שהתאגדנו שם, חובבי טבע שמטיילים הרבה בפארק, חלקם גרים בסמיכות לפארק, ונתקלנו בשני דברים: א', נתקלנו ממרץ בהרבה תנים גוססים באמצע הפארק, בין האנשים ועל השבילים.

היו"ר מירב בן ארי:

כמה תנים מצאתם שהם גוססים או מתים או מורעלים?

דורון מרגוליס:

בעיתונות פורסם 12. הפעילים ראו הרבה יותר. מספר מדויק אני לא יודע לנקוט. אומרים כאן עשרות. 

יחסית לכל הפעילים האינטנסיביים אני מופיע רק בסופי שבוע בשעות של הבוקר. אני פיזית נוכחתי וניסיתי להביא עזרה או לפנות חמישה - - - שגססו לנגד עיניי. הייתי צריך לעמוד ולחכות שמישהו מהרט"ג יגיע או מישהו מארגון צער בעלי חיים או משהו כזה. 

היו"ר מירב בן ארי:

אוקי. זה רק בתקופה האחרונה? 

דורון מרגוליס:

ממרץ ראינו את זה וזה ממש באמצע הפארק. אם אימא עם ילדים מטיילת שם או אני מטייל שם, אני מתחיל איזו פאניקה, רגע, למי אני מתקשר, לעיריית תל אביב, עיריית רמת גן, לרט"ג, מה המספר של הרט"ג, מה אני עושה עם החיה המסכנה? היא עומדת באמצע השביל, כנראה עיוורת כבר, נשימות כבדות, בלי אוריינטציה, מתחילה עם רעידות ברגליים. זה מראה מאוד לא נעים. אני בתור אוהב בעלי חיים, זה כואב הלב. 

אני בהרבה פארקים אחרים שיש מלא שלטים שאומרים להיזהר מזה, לא ללכת לפה, המים מזוהמים, לא לדוג, במקרה בעיה לפנות לכאן או לכאן. בפארק הירקון יש רק כמה שלטים יפים על בעלי החיים שיש שם ועל פארק גאולת הירקון שהוא כבר פג תוקף. האזרח הפשוט שעובר שם לא יודע מה לעשות. 

זה מתחבר לכל הבעיה שהפארק בזמן האחרון נהייה לאתר בנייה אחד גדול, ומה שקורה שם זה נראה על פניו שמשטחים את כל הטבע שם ומפרים את האיזון שהיה. תמיד היה בפארק איזון יפה בין בני האדם, מתקני ספורט, מתקני פיקניק ובין אזורים לשבת בחיק הטבע, לראות בעלי כנף, לראות בעלי חיים. נראה שכרגע הופכים את הכול לכיוון השני. נתתי שם סקירה של כל הדברים שאנחנו רואים, כשהחלק הדומיננטי זה כריתת העצים והגיזומים.

היו"ר מירב בן ארי:

אתה אומר שזה חוץ מבעלי חיים יש עוד שינויים בפארק?

דורון מרגוליס:

כן, משהו דרסטי. אני גם צלם חובב. כל המקומות שישבתי כדי לראות בעלי כנף או לראות כאלה דברים, היום אני יושב, אין שם כלום. 

היו"ר מירב בן ארי:

מי אחראי על פארק הירקון, הרשות או רט"ג?

דורון מרגוליס:

אני יודע שמפנים אותי להרבה רשויות, מעיריית תל אביב עד רשות פארק הירקון. יש רשות נחל הירקון ויש גני יהושע, ואז כל אחד מפנה אותי לשני. דרך אגב, כשאני מרים טלפון, למה אטמתם את הביצה ואת הקנים סביבה? זה היה מקום גידול מהמם לבעלי חיים, אז אחד מפנה אותי לשני. למי אני מתקשר בקשר לשני התנים הגוססים פה על גדת הירקון? "מטפלים בזה" ואני שם חצי שעה ואף אחד לא מגיע. הם מטפלים, זה לרוב לפנות. 

הרשויות טוענים שזו כלבלבת. הם טענו את זה עוד לפני שעשו בדיקות. טוענים שעשו בדיקות על כמה פריטים והוכיחו שזו כלבלבת. 

יהודית גידלי:

מה ההבדל בין כלבלבת לבין כלבת?

דורון מרגוליס:

כלבת עד כמה שהבנתי, גם אפשר להדביק בני אדם. כלבלבת זה רק ברמת היונק, זה לא מועבר לבני אדם. יש כאן את המומחים שיכולים להגיד הרבה יותר טוב ממני. 

	לגבי מה שקורה שם מתוך ההרס של הפארק ומה שקרה שם, מצאנו שם הרבה בעלי חיים מתים. הנושא של כלבלבת מוטל בעיננו בספק גם בגלל העדויות בשני השקפים הקרובים וגם בגלל שראינו פגרים של בעלי חיים אחרים, גם בעלי כנף, גם יונקים אחרים וגם חיות מחמד. יש עדויות על שניים-שלושה כלבים שהורעלו שם, לא ידוע ממה, זאת אומרת, הנושא של הכלבלבת, אנחנו קצת בספק לגביו. 

כל האזורים שנהפכו לאתרי בנייה, חלקם דרך אגב דברים יפים, השיפוץ של שבע תחנות או גן ציפור לציפורים. עדיין יש שם ציפורים אבל נראה יפה. זו פעילות יפה אבל במקביל לה יש ממש הרס של מקומות בפארק. 

היו"ר מירב בן ארי:

הבנתי. מה זה שני השקפים שרצית שנראה?

דורון מרגוליס:

זה חלק מהתמונות שמתנדבים שלנו צילמו שם בשטח, של טיפוסים שמטיילים בצורה חשודה עם שקים חשודים באזור שיש שם - - - . 

היו"ר מירב בן ארי:

מה יש להם לעשות עם התנים?

מירי ברומר:

מרעילים אותם. 

היו"ר מירב בן ארי:

מה האינטרס להרעיל את התן?

מירי ברומר:

לסלק אותם מהשטח. זה מאוד ברור. 

יהודית גידלי:

סליחה, תואילי בבקשה להציג את עצמך.

מירי ברומר:

ד"ר מירי ברומר. אם הופכים מצד אחד את הפארק למן משהו שהוא סטרילי לספורט ולמנגלים, אז רוצים לסלק את כל מה שמפריע. זו אפשרות אחת. מהצד השני, יש על התנים הרבה מאוד שמועות רעות שהם יתקפו, שהם טורפים, שהם חיות מזיקות, ואנשים מתארגנים אולי גם באופן פרטי לסלק אותם. 

היו"ר מירב בן ארי:

הבנתי. 

דורון מרגוליס:

אנחנו ראינו הרבה ברשתות התארגנות אפילו מול עיריית רמת גן להרחיק את התנים, וראינו גם התארגנות של שכנים בקבוצות של שכונות, שאומרים שאם העירייה לא תעשה משהו, אז הם ייקחו יוזמה בנושא. 

היו"ר מירב בן ארי:

של התנים.

דורון מרגוליס:

כן.

מירי ברומר:

הקטע הוא שהאנשים האלה שניסינו לעקוב אחריהם, הם ברחו או שהם ניסו לתקוף. זה אנשים שבאו לשם והסתובבו במקום שאין להם מה לעשות. זה לא שבילים מטוילים, זה לא חלק של ספורט, זה לא חלק של פיקניק, זה ממש להיכנס לתוך המאורות של התנים, לפזר שם חומרים. בשביל זה רצינו כל כך להראות לכם את הסרט, כי בסרט ממש רואים את הפעילות. עירית מסריטה כל דבר שהיא רואה שם.

היו"ר מירב בן ארי:

הבנתי. עוד משהו שרציתם להוסיף מבחינת הפעילים לפני שאני עוברת לרט"ג?

דורון מרגוליס:

שני דברים. גם הפיקוח בפארק across the board, הוא נראה בעייתי. הוא לא קיים כמעט, בין אם זה אנשים שמדליקים אש ועושים מנגלים במקומות שאסור ובין אם זה אנשים שהולכים שם עם לולאות, דרך אגב, עובדים זרים, עם לולאות שמשמשים לצוד כלבים וכאלה דברים, ולך תדע אם הם מוכנים לצוד בעלי חיים כדי לאכול אותם. אין שום פיקוח בפארק. אני הולך בפארקים אחרים, השילוט והפקחים, אם אתה עושה מנגל במקום לא נכון או מפזר זבל בפיקניק שאתה עושה עם המשפחה, ישר יש פקחים. 

היו"ר מירב בן ארי:

דווקא יש שם פקחים, האמת. 

דורון מרגוליס:

אוקי, אז בשעות שלי אני לא רואה.

היו"ר מירב בן ארי:

אני מכירה את הפארק היטב, הוא ליד הבית שלי. פיקוח יש. יכול להיות ספציפית, יש פה איזה אירוע, אבל זה לא שלא ראיתי שם פקחים או זה לא שאנשים לא מקבלים דוחות על הבערת אש וכדומה, ממה שאני מכירה. אני בכל זאת גרה 18 שנה ליד הפארק. 

מירי ברומר:

אם תראי את כמות השולחנות השרופים שם, אז תראי שזה לא כל כך - - - 

היו"ר מירב בן ארי:

כן, אבל אי אפשר להגיד שאין פיקוח. תוכלי להגיד שיש בעיה ותיכף נדבר עליה, אבל אי אפשר שאין פיקוח על פארק הירקון, כי יש פיקוח. צריך לבדוק באיזה אזורים ומתי. 

מירי ברומר:

אם את אומרת שיש פיקוח, אז איך זה שמאפשרים לכל מיני אנשים, לכל מיני טיפוסים להסתובב ולעשות שם דברים?

היו"ר מירב בן ארי:

זהו, זה לא אמרתי שאנחנו לא נבדוק. ודאי. עוד מישהו מבחינת הפעילים הסביבתיים?

אבי צרפתי:

ד"ר אבי צרפתי, יושב ראש ארגון הרופאים הווטרינריים ברשויות המקומיות. יושבים פה גם קולגות שלי, ד"ר רוני קינג ואולגה, טוקסיקולוגית. רוני הוא הרופא של רשות הטבע והגנים.

רק כדי לעשות איזשהו סדר לטובת הוועדה. כלבת זו מחלה ויראלית. כפי שאתם יודעים, במדינת ישראל בשנה וחצי האחרונות נמצאת במגמת עלייה וכולנו עכשיו מקווים קצת שהיא יורדת טיפ טיפונת, אבל מדובר במחלה קשה, מועברת לבני אדם, מחלה זואונוטית וגורמת למוות. המחלה הזו בטעות נקראת כלבת בעברית, כי היא אמורה להיות בעצם מחלת הזעם. זה נקרא rabies או rabia בלטינית, ומקורה בגלל ההשפעה שהיא גורמת לבעלי החיים, על כל היונקים. היא גורמת לתופעות שונות, נוירולוגיות שחלקן מתבטאות באגרסיות וזעם, ולכן באופן עקרוני בלטינית היא נקראת מחלת הזעם. בעברית, בגלל הקשר שלה לכלבים או למשפחת הכלביים היא נקראת כלבת, אבל אין לה עניין בתהליך הזה. כל היונקים יכולים להידבק בכלבת.

כלבלבת, להבדיל מזו, היא מחלה ויראלית שהיא מאופיינת בעיקר למשפחת הכלביים כולם. אפילו כלבי ים יכולים להיות נגועים בזה. היא לא עוברת לבני אדם. היא מאופיינת בהופעה של סימנים קליניים כמו הצטננות שיכולה להחמיר גם בדרכי הנשימה וגם בדרכי העיכול, ובשלבים מאוחרים יותר היא יכולה להגיע לקליפת המוח ולייצר שם תופעות קשות, ביניהם גם עוויתות או תופעות נוירולוגיות שיכולות אכן לייצר סימנים שיכולים לבלבל לגבי נושא של כלבת. המחלה הזאת היא מחלה שכנגדה מחסנים במדינת ישראל את הכלבים, גם חמוסים מסוימים, ובאופן עקרוני אנחנו יודעים שהיא מחלה מדבקת מאוד ולעיתים אנחנו פוגשים אותה בגלי התפרצות מסוימים.

אני מתאר לעצמי שד"ר רוני קינג ירחיב לגבי הנושא של הכלבלבת בקרב תנים, אבל אני יכול להוסיף עוד שני עניינים. אחד, בתשאול שאנחנו עשינו גם בקרב השירות הווטרינרי בתל אביב, רמת גן, אין ולא היה שום אזכור לגבי פעילות כזו של פיזור רעל או לכידה יזומה במסגרת הפארק, והפארק הוא אזור גדול. הוא מתחיל מפארק אפק. אני דווקא מכיר את החלק הפחות מתוייר שלו כביכול, שם באמת זה טבע עדיין, אבל באזורים העירוניים יותר של הפארק יש בעיה מאוד חמורה של תנים שמתפתחים. יש להם נגישות למזון. חלק אפילו השכנים או התושבים מאכילים את התנים. בחלק מן המקומות הם ניזונים משאריות מזון בתוך הבתים הסמוכים. הדבר הזה קצת מטשטש את הקווים בין חיית בר לבין חיית בית או חיה שגרה בסבבים אורבניים, ועל הרקע הזה יכולים להתפתח בוודאי ובוודאי נושא של בעיות, הפחדות. לא חינם אני חושב שהחבר'ה פה יושבים כי הם מדברים על משהו שעלה עם נושא של העלייה של התפרצות מחלת הכלבת, והפחד היה כזה, אבל כמובן שזה לא היה ולא נתגלו מקרים כאלה. למיטב ידיעתנו ברשויות גם הכפריות נאספים לא מעט תנים חולים. מחשידים אותנו תחילה לכלבת אבל לשמחתנו כולם יצאו נגועים בכלבלבת. נבדקו במכון הווטרינרי והם נמצאו נגועים בכלבלבת. זה מאוד מטשטש אבל זו המציאות. 

אני רוצה להוסיף עוד דבר אחד מאוד פשוט וזה לעמותה חובבי בעלי חיים. קיים חוק במדינת ישראל. החוק הזה מונע נושא של התעללות, הרעלות וכדומה, וכולנו פה מגנים את התופעה. אתם רומזים לכיוון הנושא של הרעלות. כולם מגנים. כל בן אדם שיש לו מושג קל בנושאים של טבע ושמירת ערכים יודע שההרעלה מתחילה במקום אחד ולא יודעים איפה היא מסתיימת, והיא יכולה גם להגיע אלינו הביתה. אפשר להגיש תלונה במשטרה ולטפל בעניין הזה או להציג ראיות. אנחנו יודעים שיש בעיה עם המשטרה, אבל להציג ראיות בדוגמת בדיקות טוקסיקולוגיות, ואני מתאר לעצמי שאולגה תוכל להרחיב בעניין הזה, וכמובן אם יש משהו בתהליך הזה, צריך לטפל בזה מיידית.

היו"ר מירב בן ארי:

תודה רבה. בבקשה, רט"ג.

רוני קינג:

רוני קינג, וטרינר רט"ג. 

אני ארחיב אולי שנייה. הרי הכול לא שייך לרשות הטבע. מי שמנהל אותו זו רשות הירקון. אני לא ידעתי שהם לא יהיו פה. אני לא יודע להגדיר במדויק, אבל הם נולדו מתוך רשויות מקומיות, מקבלים אני חושב גם את התקצוב שלהם. אני לא יודע אם הם כפופים לרשויות אבל הם עובדים תחת מספר רשויות שזה כולל את תל אביב ורמת גן. אני לא יודע מי עוד.

היו"ר מירב בן ארי:

אפק זה לא ראש העין, אגב?

 אבי צרפתי:

פארק אפק במקור הוא בראש העין, אבל הוא שייך לרשות הטבע והגנים. 

רוני קינג:

יש לנו ממשק לא מועט עם אנשי רשות הירקון. זה נשמע לי די בוטה איך שדיברו פה. יש שם המון פיקוח בגן. יש להם המון התייחסות לטבע.

אבי דיבר על כלבת. אני מתעסק בסיפור של החיסון של התנים והשועלים בכלבת. אני התחלתי אותו. אני עושה אותו כל הזמן. הם בתוך הסיפור הזה. הם מפזרים פיתיונות בכדי להגן על התנים. הם שותפים בהמון פעילויות של איך לייצר מצב שהתנים יהוו מטרד יותר קטן בכדי שלא תהיה בעיה, וזה קשור נגיד לפחים שיהיו סגורים, החלפה של פחים, עבודות ניקוי של השטח, כי אותנו זה מאוד מטריד. אנחנו מתעמתים לא עם אנשים שאוהבים את התנים, אלא באמת רשויות נוטות לבוא בטענות. 

אבי מייצג את ארגון הרופאים הרשותיים. אני מקבל המון טלפונים שאומרים, אתם מוכרחים לפתור את הבעיה, נכנסים פה תנים ליישובים, זה מייצר בעיה. תנים נכנסים כי יש מקורות מזון. בפארק הירקון מה שקורה זה שיש שם משמרות. מבלים שם ביום, מבלים שם בלילה. הם עושים שם המון עבודות עם סניטציה, שזו אחת הבעיות המרכזיות שמביאה את בעלי החיים וגורמת להם להישאר שם. 

יצא לי לדבר בזמנו עם עירית, עוד הרבה לפני שהיה הסיפור הזה. אני אמרתי שמבחינתי כאיש רשות אני הייתי שמח אם לא היו תנים בתוך הירקון, כי בהחלט תנים בתוך התווך העירוני זה לא דבר שאנחנו רוצים לראות. ברמת גן מסתובבים תנים. יש עם זה לא מעט בעיות. כשהלחץ הרבה פעמים מבחינת כלבת, אז מבחינת כלבת אנחנו באמת די רגועים. אנחנו גם מחסנים וגם אנחנו יודעים שכלבת לא מוצנחת מהאוויר. אין שום כלבת באזור. המקרה האחרון היה איזה מקרה אחד באזור עמק חפר, אבל הכלבת היא הרבה יותר צפונית, לא התקרבה לאזור שלנו למעלה מ-15 שנה בטח. אני שקט. מזה אנחנו לא מוטרדים. אנחנו מוטרדים מזה שתנים מסתובבים שם. היינו שמחים אם הם לא היו מסתובבים. אנחנו לא פועלים כנגדם, אנחנו רוצים להוריד את כושר הנשיאה ואת האטרקטיביות של השטח בכדי שהם ימנעו מלהיות שם.

היו"ר מירב בן ארי:

הם אומרים שזה לא אתם, אלא שאזרחים פועלים.

רוני קינג:

לא, לא. מה שאני רוצה להגיד, שנושא של הרעלות, יושבת פה לידי אולגה שהיא מנהלת המעבדה לטוקסיקולוגיה בשירותים הווטרינריים. יש לה מחברת מעבדה ובמחברת היא רושמת את כל הבדיקות. אני כווטרינר הרשות הלקוח הכי שכיח במחברת הזאת והקשר בינינו הוא כמעט יומיומי. לנו יש חרדה גדולה מהרעלות, בעיקר כי הרעלה מתחילה בדבר אחד, אתה לא יודע לאן היא תתגלגל ואנחנו בעיקר מוטרדים מזה שיורעלו מינים יותר נדירים מתנים. ללא ספק יש לנו המון עניין לא רק מבחינת צער בעלי חיים. אנחנו רודפים אחרי כל מקרה של הרעלה כל הזמן ואני הבהרתי את זה לעירית. כשעלה הרעיון של הרעלות אמרתי לה, אם תהיה שם הרעלה אנחנו נהיה שם לפנייך. אני נורא התאכזבתי מהמכתב של עירית כי אני חשבתי שאני הצלחתי להסביר לה שאנחנו פה לא משני צידי המתרס, אלא עובדים בדיוק מאותו מקום. אנחנו נילחם בכל ניסיון כזה.
אני יכול להעיד גם, אבי אמר לגבי רופאים רשותיים. גלין, הרופא של עיריית תל אביב שאני מבין שגם הוא כאילו יכנס פה לתוך המסגרת בגלל שזה בשטחים שלהם. גלין יזם פעילות של ניסיון לבקרת אוכלוסייה של התנים על ידי סירוס ועיקור, בהשקעה של עיריית תל אביב עם המון מוטיבציה של משנה למנכ"ל העירייה ואנשים כאלה שאנחנו גם שותפים למאמצים האלה. הם הביאו היום אקולוג שיעשה להם עבודות שאפשר יהיה להיכנס לסיפור הזה. ממש נראה לא לעניין להעלות את הרעיון. 

עכשיו לעובדות. זה שאמר פה ירון, כן, לפני שהיה אבחון אמרו כלבלבת, זה אני. אני אמרתי כלבלבת כי זה הריח לי כמו כלבלבת מהתיאור הראשון של הסיפור הזה. אני וטרינר, אני מומחה לחיות בר. זה נראה לי בדיוק כמו כלבלבת. לפי הקליניקה זה נראה וגם שיעור ההדבקה נראה מתאים. כשהגיעו פרטים, היו פרטים שאני ראיתי בעיניי ואמרתי, זה בטוח יהיה כלבלבת, והיו פרטים שאני ראיתי, הגעתי לפרט שנדרס או חטף מכה מאוטו בכלביית עיריית תל אביב. הוא נראה לי חולה ללא ספק בזה. אני עשיתי לו המתת חסד ולקחתי אותו למכון והוא היה כמובן חיובי למחלה הזאת. מה שאני רוצה להגיד, מצאנו את המחלה הזאת בשמונה פרטים. אין ספק שהמחלה הזאת הייתה שם. לעומת זה, בגלל הטענה שהייתה לגבי הרעלות, אנחנו גם הגשנו דגימות לטוקסיקולוגיה, לבדיקת רעלים. הגשנו לאולגה דגימות שהרשות לקחה את זה על עצמה למרות שעל הבדיקות האלה אנחנו משלמים, אבל בגלל החשש לקחנו על עצמנו. כל הבדיקות יצאו שליליות. אני התקשיתי להבין מה הייתה העילה לסיבה הזאת. 

היו"ר מירב בן ארי:

מה אתה אומר על החשש שלהם על זה שאנשים מסתובבים?

רוני קינג:

על זה אין לי מה להגיד. אני ראיתי תמונות. מראים מישהו עם שקית, אומרים שיש לו תן בפנים. אני לא יודע להגיד על זה כלום. אולי יש לו תן. אני לא יודע להגיד. מה שאני אומר, בפועל לא היו שום פיתיונות שנמצאו. היה שלב שעירית הביאה פיתיונות למכון. הם נבדקו, היה קפאין באחד מהם, בסדר, שזה בסביבה עירונית אולי סביר להיות שם. אולגה אולי תוכל להרחיב על זה אבל לא היה שום סימן לא בקיבות התנים, ששם אנחנו מוצאים עדות להרעלה כשיש. יש אצלה כל הזמן כאלה מקרים. אנחנו כל הזמן מעבירים מקרים שאנחנו מקבלים תשובות חיוביות ורצים לחפש את הגורמים לכך, אז אני חייב להודות שאני די התקשיתי להבין למה אנחנו פה היום.

היו"ר מירב בן ארי:

אוקי. אולגה, את רוצה להוסיף משהו?

אולגה קוניאח:

דבר ראשון, באמת כאן מה שאני מבינה זה שיש את הטענה של חשד להרעלה. להגיד שזו הייתה הרעלה לא ניתן כל זמן שלא מצאנו ואין עובדות על כך. עשינו באמת הרבה בדיקות. האירוע הזה התחיל מחשד להרעלה ואני לא שמעתי על הכלבלבת. עם עירית הייתי בקשר מתחילת הסיפור כשהיא הביאה את הגופות של התנים בהתחלה ואחר כך גם הרשות. ביצענו את כל הפנל של הבדיקות שניתן לבצע. הבדיקות באמת יצאו שליליות. 

בנוסף לזה הייתה טענה בהתחלה שבעצם הרשויות מבצעות את הפעולות האלה לחיסול של התנים. אני אישית כעובדת ממשלה בשירותים הווטרינריים לא נתקלתי לאורך שנים, מ-2002 שאני עובדת במקום העבודה, שרשויות בעצם יעשו פעילות פלילית. אני לא מכירה אף רופא ברשות מקומית או ברשות כלשהי ממשלתית שייקח על עצמו דבר כזה.

כאן יש אפשרות נוספת שבעצם טוענים, שיכול להיות שתושבים שקשה להם לחיות עם תנים בסביבה, יכולים לקחת את האחריות על עצמם ולהרעיל תנים. אני אישית עובדת במעבדה, בוחנת ומאבחנת את ההרעלות, נתקלת במקרים כאלה לא מעט. במדינת ישראל באמת התופעה הזאת קיימת. במקומות אחרים נתקלנו לא פעם אחת, גם אם מדובר על חיות בר וגם אם מדובר על חיות בית, משק, ואני רוצה להגיד שבמקרים שהם נראים כמו הרעלה, שבאמת יש חשד מאוד סביר שזו הייתה הרעלה, אנחנו ברוב המקרים מגלים את גורם ההרעלה ובעצם מוכיחים את ההרעלה. במקרה הזה שאנחנו מדברים, היו סימנים קליניים שהם די דומים גם להרעלה כמו חומרי הדברה, ומצד שני אותם סימנים קליניים זהים גם למחלת כלבלבת, אז ברגע שנשללו חומרים רעילים, נעשו בדיקות וקיבלנו תוצאות חיוביות לכלבלבת, אז בעיניי כל התנים שהגיעו למכון, אני קיבלתי דיווח מהמחלקה לווירולוגיה שזו בעצם מחלקה שבוחנת את הווירוס כלבלבת. קיבלתי על כך שהם בדקו 11 תנים מתוך הפארק ובעשרה נמצא נגיף כלבלבת, אז בעיניי אין ספק שמדובר על מחלת כלבלבת, לפחות בתנים האלה שהגיעו. על חתולים וכלבים נוספים אני לא יודעת על מה מדובר. חתולים באמת לא חולים במחלה הזאת, אבל לא הגיע שום חתול לבדיקה אלינו. 

לגבי אנפית בקר שהגיעה אלינו, אז לא נמצא גם רעל. היא גם לא חולה במחלה הזאת, אבל יש לפעמים תמותה טבעית של בעלי חיים. גם יש מחלות אחרות.

היו"ר מירב בן ארי:

משפט אחרון בבקשה. 

רוני קינג:

אני רק רוצה להוסיף שנאמר משהו על מגוון גדול של מינים. לא היה לזה סימוכין. גופות שהגיעו, לא היה מגוון מינים, וגם על המספרים שנשמעו. בעקבות הרעש שהתעורר היינו בהיכון לבוא. אמרו לנו, יש שלושה תנים. אני ועוד פקח יצאנו ואז הסתבר שההודעה היא בעצם משבת ומי שמצלצלת עכשיו להגיד, לא נמצאת שם. כשהגענו התנים גם לא היו, אז יש לי הרגשה שגם הייתה איזו אי הבנה גם בתשובות המדווחים שהודעות הוכפלו, אבל אין ספק שהייתה שם התפרצות גדולה ומתו הרבה תנים. על זה אין עוררין. 

אולגה קוניאח:

דרך אגב, בשקית שרואים את התן כביכול, זה לא נראה בכלל שזה תן. אני כרופאה שעובדת במכון הווטרינרי מקבלת בתורנות באמת כשמביאים את הגופות של התנים, לא משנה מה, בעלי חיים בשקיות. זה נראה אחרת לגמרי, ואף אחד לא יחבק את הדבר הזה. זה נראה ממש שונה לגמרי. אני בספק גדול שזה תן בשקית, אם כבר מתייחסים לתמונה הספציפית הזאת. 

היו"ר מירב בן ארי:

בסדר גמור. טוב, אני רוצה לסכם את הדיון. קודם כול אני מודה לנציגים החברתיים שהגיעו לכאן וכמובן לאנשי רט"ג ולווטרינר. 

אני רוצה רק לומר שנראה לי לפחות מאופי הדיון שגם יש כאן שותפים שעונים ונמצאים וגם שנראה שאולי האירוע עצמו הוא לא כפי שנראה לפחות, או לא כפי שהוצג, ועם זאת אני אומר שהמעקב שלכם והערנות שלכם היא כנראה זו שהציפה לכאן את הדיון ולכן זה חשוב. אני מניחה שנפגשתם, אני מניחה שדיברתם, אבל אם לא, זו בטח הזדמנות חשובה להעלות את הנושא ולשים לב, גם מי שעוקב אחרי הדיון ומי שמעודכן לגבי האירוע הזה מבין שיש כאן איזשהו פיקוח, אגב, גם פיקוח חברתי שהוא חשוב אל מול פיקוח של הרשויות. 

תראו, נראה לי שקיבלנו תשובות טובות. אני גם אגיד ליו"ר הוועדה הקבוע שאנחנו נמשיך לפקח ולעזור ובאם יהיו ראיות ברורות, אגב, שכמובן כמו שציין הווטרינר ובצדק, כמובן להתלונן במשטרה, נוכל לקיים מעקב גם של ועדת החינוך של הכנסת בנושא. לפי מה שנראה לי כרגע, נראה שכמובן שלא נמצאו כאן ראיות לאיזושהי יד מכוונת שמרעילה תנים. באם יהיה אירוע כזה כמו שאמרנו, קודם כול יש לפנות למשטרה, אבל אם התופעה תמשיך או שהיא תתרחב או שיהיו לכם באמת עדויות ברורות שמשהו מתרחש בפארק, אני מבטיחה לכם שאנחנו נמשיך לעקוב ולתת לכם גם את הבמה בכנסת אבל גם את הגב לטובת פעילות רחבה יותר ברמה של משרדי ממשלה, לכן בואו נמשיך ונעקוב אחרי האירוע הזה.

מירי ברומר:

אפשר להעיר הערה?

היו"ר מירב בן ארי:

כן.

מירי ברומר:

הפעילויות של הרשויות, שוב, רמת גן, תל אביב, אני לא יודעת מי אחראי על הכיסוח המאסיבי ועל הרס ממש מכוון. 
היו"ר מירב בן ארי:

של הפארק?

מירי ברומר:

של אזור המאורות.

היו"ר מירב בן ארי:

זה פחות רלוונטי לדיון הזה כי הדיון הזה הוא מאוד ספציפי לעניין התנים. 

מירי ברומר:

שוב, לא נתנו כאן להעלות את הסרט שהבאנו, אבל יש שם דוגמאות ממש שהן גובלות בהתעללות. יושבות שתי מכסחות של העירייה ותנה מנסה לעבור את הקו ולהגיע למאורה שלה שנמצאת באזור הכיסוח.

היו"ר מירב בן ארי:

תשלחו ליו"ר הוועדה, הוא זה שקובע את הדיון, את הסרטון. שלחו לו את זה ואנחנו נצפה בו ביחד ונראה מה אנחנו יכולים לעשות בהמשך. אנחנו נצפה, אני מבטיחה לכם. הוא חוזר מחר ואנחנו נראה את זה ביחד.

תודה רבה לכולם, הישיבה נעולה.


הישיבה ננעלה בשעה 10:46.

